**Utkast til PB ALLV301 H2020, Markus Bang**

*Sangen om ens selv - det amerikanske litterære selvbildet på 1800-tallet*

Amerikansk litteratur har siden Emerson og Whitman vært preget av et sterkt selvbilde og en individualistisk livsanskuelse. Alexis de Tocqueville skriver i *Democracy in America* fra 1835: “Americans acquire the habit of always considering themselves as standing alone, and they are apt to imagine that their whole destiny is in their hands”. I min masteroppgave vil jeg undersøke det amerikanske litterære selvbildet på 1800-tallet.

Motivasjonen for å skrive om dette temaet er i all hovedsak personlig bunnet. Jeg leste Thoreau og Hemingway som tenåring og har siden da vært interessert i amerikansk litteratur, og særlig i den sterke individualiteten som så ofte kommer til uttrykk hos de amerikanske forfatterne. Utover dette har den siste tidens uro i USA gjenopplivet min faglige interesse for amerikansk litteratur, og da særlig litteraturen på 1800-tallet.  Det er mitt håp at jeg ved å undersøke den tidlige amerikanske litterære kanon vil forstå mer av hva som betinger den amerikanske tilstanden anno 2020.

Det primære materialet for undersøkelsen min vil være Walt Whitmans “Song of Myself”, fra hans hovedverk *Leaves of Grass*. Jeg vil supplere min lesning av Whitman med tekster av Ralph Waldo Emerson og Henry David Thoreau, to forfattere som levde og virket rundt samme tid som Whitman.

“Song of Myself” er et dikt i fri verseform bestående av femtito seksjoner. Disse kan leses som enkeltstående dikt, men utgjør samlet et nett av motiver og bilder med tydelig tematisk sammenheng. Som tittelen tilsier kretser diktverket rundt dikt-jegets selv, og åpner med den nå klassiske linjen: “I celebrate myself, and sing myself”. Linjens andre del var ikke med i diktets opprinnelige utgivelse fra 1855, men ble lagt til i senere omskrivninger. På grunn av Whitman-forskningens tendens til å forholde seg til diktets sisteutgave, vil jeg i masteroppgaven skrive med utgangspunkt i 1892-utgaven av “Song of Myself”.

“I celebrate myself, and sing myself”. Whitman åpner diktet med denne linjen i jambisk pentameter, som for å mane frem et minne av europeiske storheter som Shakespeare og Milton, før han forlater metrikken til fordel for en mer frittflytende rytme: “And what I assume, you shall assume / For every atom belonging to me, as good belongs to you”. Dette er ett eksempel på Whitmans innsats for å løsrive seg fra den europeiske tradisjonens troper og litterære bevegelser. Han vil skape litteratur for Amerika, et land som kulturhistorisk sett fremdeles er et slags blankt ark, men som bindes sammen av særlig én grunnverdi: troen på demokratiet. Denne troen strekker seg for Whitmans del fra det sosiale generelle til det personlige partikulære, og hans ønske blir dermed å forme et språk som rommer alle motstridende aspekter ved hans personlighet. Gjennom diktet utvider han sitt dikt-jeg til å romme ikke bare sin egen kropp og dens umiddelbare opplevelser, men til å være av samme materiale som alle mennesker, alle dyr og vesener, og til sist: hele kosmos. Diktet er dypt demokratisk, og revolusjonerende ikke bare i form og tone, men ved at det åpner det demokratiske for grupperinger som ellers ikke fikk innpass i den amerikanske idéen om likhet. Kvinner, svarte og urinnvånere taes alle opp i det jeg som fører ordet i “Song of Myself”.

Utover Whitman vil jeg supplere med essays av Emerson og utdrag fra Thoreau sine dagbøker. Av Emerson er det spesielt to essay jeg ser som relevante, “Self-Reliance” og “The Over-Soul”. Jeg har foreløpig ikke klart for meg om jeg vil behandle Emerson og Thoreau som en del av det teoretiske rammeverket eller som en utvidet del av materialet. Bestemmer jeg meg for å skrive de inn i materialet vil jeg måtte avklare forholdet mellom poesi, essays og dagbøker; kanskje også endre kurs for problemstillingen. Jeg heller derfor mot å behandle de som en del av teorirammen, slik at jeg kan la deres tanker om individ, samfunn og demokrati være utgangspunktet for min lesning av Whitman.

Alfred Kazins *An American Procession,* og det narrativet som her tegnes opp rundt Emerson, Whitman og Thoreau,vil utgjøre grunnlaget for slik jeg presenterer forskningstradisjonen. D.H. Lawrences *Studies in Classic American Literature* vil derigjennom være viktig, fordi Kazin selv trekker veksler til Lawrences studie.

Av nyere forskning vil Mark Bauerleins artikkel “Whitman’s Language of Self” være viktig, både på grunn av måten den presenterer Whitmans romantiske prosjekt på, men også fordi den gir et riss av den tidligere Whitman-forskningen og måten den har behandlet spørsmål om identitet på. De to hovedretningene han tegner opp vil i det videre arbeidet være interessante for hvordan jeg velger å forholde meg til forskningstradisjonen - om jeg skal bygge videre på eller divergere fra deres teorier.

*Mulige problemstillinger*

Det gjenstår fortsatt en god del lesning før jeg kan lande på noen klar problemstilling, men dette er mine tanker så langt.

Det kunne vært interessant å se på hvordan Whitmans idé om individet slekter på Emersons idé om det samme. I *An American Procession* beskriver Kazin hvordan Emerson ville bryte med New Englands konservative religiøse praksis. Ved å gi slipp på religiøs dogmatisme kunne individet være sentrum for sin egen religiøsitet. Med utgangspunkt i Whitman og “Song of Myself” kunne jeg gjort en sammenlignende studie mellom Emerson, Whitman og Thoreau, og måten de forholder seg til idéen om et “selv” på. En annen innfallsvinkel til problemstillingen er å skrive Emerson og Thoreau inn i teorirammen og bruke deres tanker rundt individet som utgangspunkt for min lesning av Whitman.

En annen mulig vinkling er å se på Whitmans utvikling gjennom forfatterskapet. Jamfør en artikkel av Mark Bauerlein, “Whitman’s Language of the Self”, hadde det vært interessant å spore utviklingen fra de tidlige utgavene av *Leaves of Grass* til den siste revisjonen i 1892, året Whitman dør. Som Bauerlein påpeker gjennomgår den historiske Walt Whitman en språklig krise fra han først publiserer *Leaves of Grass* i 1855. Fra stålfast tro på sin egen evne til å fange seg selv og sine motstridende personlighetsdeler i en ny form for skrift, må Whitman resignert innse at språket aldri vil kunne speile fullstendig personlighetens skiftende natur. Bauerlein trekker her veksler til den tidligere Whitman-forskningens forsøk på å forklare spørsmål rundt uttrykkelsen av et selv. Han peker ut to hovedspor. Det ene har fokusert på Whitmans rolle i den amerikanske litterære kanon, og forstått hans uttrykk av et selv som en speiling av den kulturell krisen som betinget den amerikanske litterære førkrigs-identiteten. Denne retningen innbefatter spesielt Roy Harvey Pearce og James E. Miller Jr. På den andre siden finner vi forskere som Edwin Miller og Stephan Black, som har lest Whitmans behov for å skriftliggjøre et selv som uttrykk for hans oppdragelse. En streng far og utilnærmelig mor nevnes som røttene for Whitmans komplekser rundt kjønn og identitet. I denne sammenheng trekkes Jacques Lacan og hans teorier rundt “den Andre” og særlig “Speilstadiet” inn for å forklare Whitmans romantiske prosjekt.

En siste mulig problemstilling er forholdet mellom selvet og konsumkultur. Da Whitman først publiserer *Leaves of Grass* har den industrielle revolusjonen for fullt nådd USA. Mary McAleer skriver i *The American Counterfeit* om moderniteten og om den voksende forbrukerkulturen i 1800-tallets USA. Særlig opptatt er hun av hvordan språkførselen som preger forbrukerkulturen, “The Language of Things”, informerer og påvirker språket man benytter for å beskrive seg selv, “The Language of Self”. Hun skriver om en “... personification of Objects, and the objectification of Persons”. Et av kapitlene i boken handler om Whitmans skildringer fra krigssykehusene under borgerkrigen, *Specimen Days*. Det kan godt hende at dette vil være en brukbar innfallsvinkel til også “Song of Myself”.

Bibliografi (ufullstendig)

Whitman, Walt. *Leaves of Grass*. Utgiversted: Forlag, årstall.

Kazin, Alfred. *An American Procession*. Utgiversted: Forlag, årstall.

McAleer, Mary. *The American Counterfeit.* Utgiversted: Forlag, årstall.

Bauerlein, Mark. “Whitman’s Language of Self”. *Tidsskrifttittel* Årgang, Nummer (utgivelsesdato): Sidespenn. Evt. DOI/URL.

Lacan, Jacques. *Écrits*. Utgiversted: Forlag, årstall. (Sjekke Bauerleins artikkel for referanse til Speilfasen og Den andres diskurs).

Lawrence, D.H. *Studies in Classic American Literature*. Utgiversted: Forlag, årstall.

Hei Lars,

Vedlagt følger mitt 3. utkast til prosjektbeskrivelsen. Fortsatt ikke helt satt på hvor jeg vil plassere Emerson og Thoreau, men det er nok ikke lenge til jeg har det klart for meg.

God helg når den tid kommer,

Markus